(F° 47, v°) Reverendo in Christo patri ac domino domino Stephano, Dei gracia Senonensi Archiepiscopo, Petrus eiusdem permissione Autissiodorensis episcopus, salutem et cum omni reverencia et honore obedienciam [tam] debitam quam devotam. Cum vos et Ecclesiam vestram Senonensem Metropolitanam nostram visitare ac in eadem professionem nostram vobis et Ecclesie vestre predicte affectassemus et proposuissemus facere, ante adventum nostrum et diem receptionis nostre in nostra Autissiodorensi ecclesia, ut tenemur et nos teneri confitemur, et inquisitione prius facta ubi vos reperire possemus, auditoque quod in remotis agebatis, et ex causa oportuit nos desistere ab intento et tunc diem receptionis nostre in ecclesia nostra Autissiodorensi statuimus, videlicet diem dominicam post quindenam beati Johannis-Baptiste, quam diem diucius protrahere nequivimus cum, a domino Rege mandati, infra paucos dies post ad eum nos redire oporteat, et medio tempore, propter temporis brevitatem, professionem predictam facere nequeamus, presertim cum vos ad civitatem et partes non redieritis Senonenses, vestre Reverende paternitati, tenore presentium, significamus quod nos, infra decem dies a die receptionis nostre in nostra Autissiodorensi ecclesia computando, professionem predictam vobis et Ecclesie vestre Senonensi predicte prout tenemur faciemus et facere promictimus bona fide, et ea erga vos et dictam vestram Senonensem Ecclesiam facere ad que tenemur, sicut ceteri suffraganei et ceteri predecessores nostri hactenus facere consueverunt; volentes et expresse consentientes quod ex dilatione seu protractione ista, nobis e reverenda paternitate vestra concessa de gracia speciali, vobis et successoribus vestris et Ecclesie vestre predicte metropolitane nostre, in aliquo non preiudicetur, cuius jura, quantum in nobis est, integra et illibata promictimus observare, nec eis in aliquo intendimus derogare, sed omnem honorem, subiectionem, obedienciam et reverenciam vobis et dicte Ecclesie vestre ut tenemur promictimus exhibere. In cuius rei memoriam et testimonium, sigillum nostrum proprium presentibus litteris duximus apponendum. Datum apud Varziacum, ultima dic mensis Junii, anno Domini millesimo CCC° septimo.